Front d'Alliberament Gai de Catalunya - Notícies: Interior no investigarà la batuda del 28-J malgrat les denúncies de maltractaments i homofòbia
Interior no investigarà la batuda del 28-J malgrat les denúncies de maltractaments i homofòbia
Els caps de les comissaries de Mossos i de la Guàrdia Urbana de Ciutat Vella van ser els responsables de donar el vist-i-plau a la irrupció amb agents antidisturbis dels Mossos i de la Guàrdia Urbana el passat 28 de juny a diversos bars d’ambient alternatiu del Raval mentre s’hi celebrava el Dia de l’Alliberament LGT+. Així ho detalla en una resposta parlamentària sobre els fets el conseller d’Interior, Ramon Espadaler, que afegeix que “a dia d’avui”, el departament no té oberta “cap investigació interna” per una batuda que va indignar la comunitat LGT+, que la va titllar d’homòfoba. Eugeni Rodríguez, del FAGC, la va comparar amb els fets d’Stonewall que precisament es commemoraven aquell dia.
“No va existir cap relació amb la celebració de la diada internacional de l’alliberament gai i lèsbic”, es defensa el cristianodemòcrata en un escrit que conté almenys una mentida: Espadaler assegura que els agents antidisturbis duien “visible” la TIP, quan les imatges evidencien que es tracta d’una falsedat més. Tres mesos després d’aquests fets, agents d’aquesta mateixa comissaria han estat imputats per la mort de l’empresari del Gaixample Juan Andrés Benítez, a qui van placar i apallissar el passat 6 d’octubre.
Era un mer registre administratiu, però la Guàrdia Urbana i els Mossos s’hi van presentar amb desenes d’efectius antidisturbis que van irrompre als bars per sorpresa. Aquesta escena es va viure en locals com la Bata de Boatiné, el Bar 23 o el Cangrejo precisament el passat 28-J, Dia de l’Alliberament Gai. El registre administratiu acompanyat d’antidisturbis va desfermar les ires de la comunitat gai, lesbiana i transsexual, que va reclamar explicacions a través del consell municipal LGTB. ICV-EUiA i la CUP van presentar una bateria de preguntes al Parlament. El ciutadà Sergi Boal va denunciar davant de la justícia haver patit maltractaments i vexacions durant la irrupció dels mossos al Bar 23. I la Síndica de Greuges de Barcelona té oberta una investigació pels fets.
En canvi, la conselleria “no té oberta, a dia d’avui, cap investigació interna per presumptes agressions comeses per agents de la Policia de la Generalitat”, relata el seu responsable, Ramon Espadaler (CiU), en una resposta a una bateria de preguntes que li va entregar en mà el diputat de la CUP David Fernández. En ella, el conseller aclareix que “La planificació del dispositiu va rebre el vist-i-plau del cap de la comissaria de Mossos d’Esquadra de l’ABP de Ciutat Vella i el del cap de la comissaria de la Guàrdia Urbana UT1”, és a dir la de Ciutat Vella. A la pregunta de si la regidora del districte, la convergent Mercè Homs, n’estava informada, Espadaler replica que “els dispositius extraordinaris i conjunts amb Guàrdia Urbana es tracten a les meses de coordinació operativa conjuntes entre els dos cossos”.
El conseller detalla que al carrer Robadors, on es troben la Bata de Boatiné i el 23, la policia va tallar el trànsit a vehicles i persones de tres a quatre de la matinada “per evitar incidències amb les persones que ocupaven la via pública –algunes de les quals acumulen gran quantitat d’antecedents policials”. “Tots els agents d’ARRO porten el TIP penjat i visible a la granota de l’uniforme”, afegeix el conseller en una falsedat que esdevé evident a les imatges preses aquella nit, en les quals no s’aprecia cap TIP a l’armilla que porten els agents sobre les granotes.
Lluny, doncs, d’admetre qualsevol autocrítica, Espadaler justifica l’operatiu tot assegurant que “es va fonamentar en la problemàtica veïnal i en la concentració de fets delictius i de denúncies administratives”. I, per refermar-ho, conclou el seu escrit enumerant els presumptes il·lícits que la policia va denunciar aquella nit, tot contradient la primera versió dels Mossos, que van assegurar que no tenien constància de l’operatiu perquè era regular i no s’havien produït detencions. Espadaler detalla que se’n van produir 11; sis per salut pública, quatre per suposats furts i una per existir una ordre judicial contra la persona a causa d’una acusació de furt. El cristianodemòcrata també relata que es van fer 10 denúncies per tinença de drogues, vuit a persones i dues per substàncies trobades suposadament a terra dels locals; i es van aixecar vuit actes per empleats sense alta a la Seguretat Social, una perquè un altre feia feina tot i cobrar prestació d’atur, i una perquè un empleat estranger no tenia permís per treballar. Finalment, la policia va posar 62 denúncies per incivisme: 47 per beure alcohol al carrer, cinc a treballadores sexuals que oferien els seus serveis, cinc per fer soroll, tres a llauners, una per embrutar la via pública i una per pixar-hi.
Forn evita respondre al consell municipal LGTB
Espadaler, doncs, ha evitat fer cas al consell municipal LGTB, que va expressar el seu malestar per una batuda que molts van considerar homòfoba i va reclamar “a les autoritats corresponents” que “s’investigui si hi ha hagut algun cas de vulneració dels drets legítims de les persones” en aquesta actuació policial. Així ho reclamava la presidenta del consell, la regidora Francina Vila (CiU), forçada per l’òrgan que presideix, al regidor de Seguretat Joaquim Forn el passat 26 de juliol.
En la seva resposta, Forn evita concretar aquesta reclamació amb una frase esmunyedissa: “Conscient del malestar que m’heu exposat, s’ha pres en consideració la vostra petició i en donarem trasllat per tal de fer-ne seguiment i tenir-la en compte per futures ocasions”, escriu. I afegeix que comparteix la seva “preocupació per tal que la ciutat sigui un espai de convivència i de garantia de drets”.
1,307,817 Visites úniques